钦定古今图书集成/明伦汇编/闺媛典/第112卷 > 皇清十八 > 张讱女
## 钦定古今图书集成/明伦汇编/闺媛典/第112卷 > 皇清十八 > 张讱女

按《海宁县志》：诸生张讱女，孝廉待轩曾孙女也，许字查德昌，少承家训，端静有仪。生三岁，即为继祖母吴所抚。甫议婚，德昌讣至，女颜色不变，家居如平常，虽微见泪痕，不令人知其意。御素服握发椎髻，六年如一日。癸亥疾作，犹强起。至甲子正月，忽发晕，死而复苏，乃哽咽呼其父曰：“初儿有言不敢告，今且死矣，忍不明此志乎？儿当查郎死时，已欲捐躯，念祖母老姑缓数年耳。是夕梦中与彼有同穴之订。今所期已至，儿不能复留矣。” 语毕而绝，时年二十有六。亲戚莫不哀之。事闻，旌表。